**Korte vedtak  
Årsmøtet i Møre og Romsdal Arbeiderparti  
18.-19. mars 2017**

Møre og Romsdal Arbeiderparti vil øke pappapermens lengde fra dagens 10 uker til minimum 14 uker.

Møre og Romsdal Arbeiderparti mener tilbudet til kvinner under soning må bedres betraktelig. Særlig gjelder dette helsetilbudet og tilbudet om opplæring. Møre og Romsdal Arbeiderparti mener at det bør reguleres i lov eller forskrift at kvinner som hovedregel skal gjennomføre fengsels-opphold i egne fengsler eller fengselsavdelinger tilrettelagt for kvinner, og at det bør etableres 300 kvinneplasser i fengsel innen 2030. Det bør også vurderes om det skal opprettes et eget fengsel/avdeling for utenlandske innsatte som skal utvises ved løslatelse.

Det funksjonelle skillet i energiloven skaper store merkostnader for små og mellomstore energiselskap og kan svekke beredskapen ved strømbrudd i distriktene. Møre og Romsdal Arbeiderparti krever at loven derfor må endres slik at den ikke rammer disse selskapene.

Møre og Romsdal Arbeiderparti går inn for utvikling og utvidelse av en egen HSCT-behandling for autoimmune sykdommer i Norge, samt å styrke forskningen på stamcelle-transplantasjon ved MS.

Møre og Romsdal Arbeiderparti ønsker at Norge øker produksjonen og foredlingen av vannkraft. Norges store produksjon av vannkraft er både et fortrinn og en mulighet i det grønne skiftet. Norsk vannkraft legger grunnlag for arbeidsplasser, verdiskaping, eksportinntekter og skatteinntekter gjennom selve kraftproduksjonen og foredling av krafta i den norske prosessindustrien. Ved bruk av ny teknologi for skånsom utbygging av ny vannkraft, samt oppgradering også av eksisterende kraftverk, kan Norge øke produksjonen av fornybar kraft, og slik legge til rette for fortsatt satsing og grønn vekst i norsk industri.

Statnetts konsesjon for å bygge en strømkabel til Storbritannia i perioden 2018-21, bør vurderes på nytt. Denne kabelen er ikke nødvendig for vår forsyningssikkerhet, og den vil bidra til å drive strømprisene i Norge betydelig opp. Dette vil bli svært negativt for verdiskapningen i eksisterende næringsliv, og for utviklingen av nye arbeidsplasser i Norge. Økte strømpriser er også negativt for all offentlig virksomhet.  
Den samfunnsøkonomiske lønnsomheten i dette kabelprosjektet kan være negativt, noe som ytterligere gjør det riktig å foreta en ny vurdering av konsesjonen.

Møre og Romsdal Arbeiderparti krever at statlig ordning med gratis tannhelsekontroll for eldre må gjeninnføres snarlig.

Møre og Romsdal Arbeiderparti er bekymret for at mange ikke får reell tilgang på hva de fortløpende får utbetalt i trygd og pensjon fra NAV. Vi krever derfor at de som ikke behersker nettbaserte løsninger skal få dokumentasjon skriftlig oversendt via post.

Møre og Romsdal Arbeiderparti ønsker endring i forskrift om tildeling av utdanningsstønad for enslige forsørgere, slik at inntekten til hovedforsørger legges til grunn for behovsprøvingen.

Møre og Romsdal Arbeiderparti mener at fagskulane og vidaregåande skular med yrkesfagleg studieretning er avgjerande for at Møre og Romsdal skal halde på posisjonen sin som eit industri- og næringsfylke. Slike skular må ha god kvalitet både i undervisning og skulebygg. Fagskulane i Møre og Romsdal må få betre finansiering frå staten. Kostbare fagutdanningar, som dei maritime linene, mottek ikke naudsynt støtte i dag. Difor må ein endre denne finansieringsmodellen.

Møre og Romsdal Arbeiderparti vil stimulere til å flytte mer godstransport fra veg til sjø – noe som sparer både miljøet og et belasta vegnett.

For å få til dette, må:

• havnene utvikles som et miljømessig godt energiknutepunkt for skipsfarten,

• lokale og regionale areal- og næringsstrategier må støttes,

• havnen som interkommunalt knutepunkt må styrkes.

Møre og Romsdal Arbeiderparti krever 100 % refusjon av kommunenes utgifter i arbeidet med bosetting av enslige mindreårige flytninger – uavhengig av hvilken omsorgsmodell kommunene selv velger.

Møre og Romsdal Arbeiderparti mener at et nytt fergesamband mellom Hitra og Aure vil styrke regionen sin attraktivitet innenfor næringsliv og bosetting. Fylkestingsgruppa bes derfor utrede om, og eventuelt når, det er mulig å få på plass dette sambandet.

Møre og Romsdal Arbeiderparti mener at helsesøster ved de videregående skolene, særlig ved de skolene som har mange hybelboere, må få et ansvar i oppfølging av elever ved sykdom og mistanke om sykdom. Alternativt bør skolene ha avtale med lege som hybelboende elever kan konsultere.

Møre og Romsdal Arbeidarparti skal arbeide for at ikkje berre ungdomsretten, men også søkjaren med vaksenrett blir lagt til grunn når fylkeskommunen dimensjonerer utdanningstilboda ved dei vidaregåande skulane i fylket. Staten bør være med å finansiere dette.

Møre og Romsdal Arbeiderparti krever større åpenhet rundt forhandlingene om frihandelsavtalene TTIP og TISA.

Møre og Romsdal Arbeiderparti krever at det innføres tiltak evt. lovverk mot å kaste mat i Norge.

Møre og Romsdal Arbeiderparti vil ha ein politikk som byggjer på ei målsetting om å utnytte dei ressursane som finns i heile landet. Utgangspunktet er å legge til rette for bosetting, verdiskaping og kompetanse i tett samarbeid med lokalsamfunna og deira folkevalde.

Møre og Romsdal Arbeiderparti vil ha målrettede tiltak til unge og voksne som er uten skoletilbud eller jobb. Møre og Romsdal Arbeiderparti vil ha et tettere samarbeid mellom stat, fylke og kommune på dette området.

Møre og Romsdal Arbeiderparti vil arbeide for bygging av et nytt soningssenter på Sunnmøre til erstatning for det gamle fengselet i Ålesund sentrum. Det er positivt at kommunene i regionen har samlet seg om plassering på Digerneset i Skodje kommune. Møre og Romsdal Arbeiderparti vil arbeide for å fornye og utvikle soningstilbudet i Møre og Romsdal.

Møre og Romsdal Arbeiderparti ønsker at det innføres foreldelsesfrist for flyktninge-saker.

Møre og Romsdal Arbeiderparti ønsker å være tydelig i rovdyrpolitikken, og at forvaltningsmålene følges opp.

Møre og Romsdal Arbeiderparti er svært bekymret over innretningen til jordbruksmeldinga fra regjeringen og vil aktivt motarbeide forsøk på å sentralisere matproduksjonen vekk fra fylket.

Møre og Romsdal Arbeiderparti vil arbeide for at vi snarest mulig får bygget flere klimavennlige ferger i fylket, får startet forsøk med 0-utslippsbusser og prøvd ut hydrogentog på Raumabanen. De globale temperaturøkningene er en av vår tids største utfordringer. Ny teknologi kan redusere CO2-utslippene i Møre og Romsdal dramatisk.

Møre og Romsdal Arbeiderparti vil arbeide for at høyskoler og universiteter i fylket har gode rammebetingelser, samt å få opprettet Campus Kristiansund. Sterke institusjoner for høyere utdanning er avgjørende for at Møre og Romsdal også i framtida skal kunne være et av Norges sterkeste næringslivsfylker.

Møre og Romsdal Arbeiderparti støtter de 17 ordførere på Nordmøre og Romsdal som sammen går mot den svekkelsen av tilbudet til barn som vi ser at helseforetaket har gjennomført. Møre og Romsdal Arbeiderparti gjentar kravet om at barne-avdelingen skal være åpen 24 timer i døgnet, alle dagene i uka og hele året. Vi krever at helseforetakets styre tar ansvar og retter opp den urett som dette er mot syke barn og deres pårørende. Hvis helseforetakets styre ikke er seg ansvar bevisst, appelleres det til ansvarlig politisk ledelse og helseministeren om å rydde opp i dette uholdbare forholdet. Møre og Romsdal Arbeiderparti krever at sykehuset SNR planlegges med ei fullverdig barneavdeling.

Møre og Romsdal Arbeiderparti vil arbeide for at høy ramme blir vedtatt til Nasjonal transportplan (NTP) 2018-2029.   
Moderne kommunikasjoner er avgjørende for at Møre og Romsdal skal kunne utvikle seg videre som et av de fremste verdiskapingsfylkene i landet.   
Prosjekt som sikrer liv og helse, som sikrer sikker markedstilgang og som binder samfunn sammen til livskraftige bo- og arbeidsmarkeder må ha høyest prioritet. Transportøkonomisk lønnsomhet kan ikke alene legges til grunn for rangeringene. Møre og Romsdal Arbeiderparti støtter prioriteringer vedtatt av fylkestinget. Statens vegvesen må vurdere om Halsafjordssambandet kan gjennomføres som et pilotprosjekt for å teste ny teknologi på større fjordkryssinger.  
Møre og Romsdal Arbeiderparti går inn for 40-års nedbetalingstid på bompengelån for fergeavløsningsprosjekter når prosjektets tekniske og funksjonelle levetid gir grunnlag for dette.

Møre og Romsdal Arbeiderparti vil fjerne Helseforetaksmodellen, og erstatte den med et styringssystem som gir folkevalgte ansvar og kontroll med styring av spesialisthelsetjenesten.

Møre og Romsdal Arbeiderparti går inn for en modernisert og sosialt ujevnende finansieringsmodell av NRK som allmennkringkaster, fri for kommersiell reklame.

Møre og Romsdal Arbeiderparti krev ei utgreiing av norsk løns- og arbeidsvilkår på norsk sokkel. Denne utgreiinga må føre til tiltak og vedtak som sikrar at ein unngår sosial dumping på norsk sokkel.

Møre og Romsdal Arbeiderparti krever at det innføres et produksjonsvederlag knyttet til oppdrettsnæringen snarest. Inntektene fra produksjonsvederlaget kan kanaliseres via havbruksfondet og fordeles vertskommunene etter samme modell som havbruksfondet forøvrig for å sikre lokal samfunnsutvikling.

Møre og Romsdal Arbeiderparti meiner at kommuner og områder som har vedtak om å bli ein del av andre fylker skal kunne søkje om dette. Regionreforma skal også være lokalt forankra. Ungdom skal bli tatt med i prosessen, og saker som er viktig for ungdom skal setjast på dagsorden.

Møre og Romsdal Arbeiderparti vil ansette fleire psykologer i skulen og ved helsestasjoner, ha kortare ventetid på konsultasjonstimer og behandling. Vi må sørge for at alle som har behov for behandling skal få det. Helsesøster skal vere tilgjengeleg gjennom heile skuledagen. Vi må styrke undervisningsopplegget omkring psykiske lidelser og psykisk helse.

Møre og Romsdal Arbeiderparti mener at Norge skal opprettholde forbudet mot utenlandske militærbaser og stasjoner på norsk territorium.

Møre og Romsdal Arbeiderparti vil at det innføres en ny generell avgift på utslipp av alle klimagasser i ikke kvotepliktig sektor i tråd med forslaget fra Grønn skatte-kommisjon.

Møre og Romsdal Arbeiderparti ønsker velkommen forslaget fra Arbeiderpartiets programkomité om en ny aktivitetsreform for unge som står i fare for å bli helt eller delvis uføre, men støtter ikke at arbeidsavklaringspenger for unge født fra 1990 og framover, skal reduseres til to år. En slik begrensning kan lett føre til at en oppnår det motsatte av det som er intensjonen med reformen, og at flere unge i stedet ender opp med uføretrygd. Møre og Romsdal Arbeiderparti vil prioritere ungdom under 30 år, og gi disse tettere oppfølging gjennom organisering i et Nav Ung – med dedikerte ungdomsteam og –konsulenter.

Møre og Romsdal Arbeiderparti mener at det generelle skattenivået må ligge på et nivå som sikrer en bærekraftig velferdsstat. Den sittende regjeringen har gitt store skattelettelser til de aller rikeste. Arbeiderpartiet vil føre en skattepolitikk som fører til at de rikeste igjen må bidra mer til fellesskapet og samtidig skjerme vanlige folk fra skatteøkning.

Møre og Romsdal Arbeiderparti vil at konsesjoner til privat skoledrift skal være tidsbegrenser, med krav om ny søknadsprosess og mulighet til demokratisk innvirkning. Utdanningsdirektoratet og tilsynet med eksisterende privatskoler innen norsk utdanning må styrkes. Det må gi strengere bøter til de som tar ut utbytte. Kommuner og fylkes-kommuner skal ha vetorett mot etablering av skoler som ikke er offentlige. Privatskoleloven må endres slik at kun skoler med et klart pedagogisk alternativ til den offentlige skolen gis statsstøtte. Utvikle religions- og livssynsfaget til et mer inkluderende fag og dermed fjerne «K» fra KRLE-faget.

Møre og Romsdal Arbeiderparti vil innføre en nasjonal lærernorm, samt øke antall pedagoger i den norske skolen. Det må innføre en nasjonal bemanningsnorm i skolehelsetjenesten etter Helsedirektoratets anbefalinger. Det må kraftig reduseres antall fagspesifikke kompetansemål i skolen. Det må videreutvikle og styrke mulighetene for forsering i alle basisfag gjennom grunnskolen og videregående.

Møre og Romsdal Arbeiderparti vil ha en helhetlig gjennomgang og oppgradering av den teknologiske infrastrukturen i hele grunnskolen og videregående utdanning. Ved denne oppgraderingen må det følge med økonomiske midler som gjøre kommunene og fylkeskommunene i stand til å ruste opp den teknologiske infrastrukturen. Det skal innføres 1:1 elev-digitalt hjelpemiddel i hele det norske utdanningsløpet. Det må brukes internett i eksamenssituasjoner der det er formålstjenlig. Koding må inn i læreplanen og IKT må inn som en grunnleggende kompetanse på lik linje med basisfagene og midler til for videreutdanning av lærere.

Møre og Romsdal Arbeiderparti vil evaluere den nasjonale fraværsgrensa. Det må gjennomføres en helhetlig gjennomgang av lovverket knyttet til deltakelse og fravær i norsk videregående skole. Det må også gjennomføres forskningsprosjekter om fravær i skolen for å innhente mer kunnskap om hva som faktisk fungerer mot fravær. Det må innføres mulighet til å stryke timefravær.

Møre og Romsdal Arbeiderparti vil innføre mulighet for politisk fravær i ungdoms-skolen.

Møre og Romsdal Arbeiderparti vil innføre tverrfaglig miljøteam på skoler. Alle fylkeskommuner skal ha et eget kompetanseteam knyttet til psykisk helse og mobbing. Alle kommuner skal ha et beredskapsteam mot mobbing og vi må åpne for å sanksjonere mot skoler som ikke tar tak i vedvarende mobbeproblemer. Dagens klageinstans flyttes til Barneombud.

Møre og Romsdal Arbeiderparti vil endre kravene for tilbud i mottak til å inneholde norskopplæring, idrett, kultur og frivillighet. Det må utvikles en felles kvalitetsstandard for mottak som inneholder krav til utforming og tjenester samt bemanningsnorm. Alle barn i mottak skal ha rett på gratis barnehageplass. Introduksjonsprogrammet skal tilpasses den enkelte og differensieres slik at de individuelle mulighetene, ferdighetene og eventuelle utfordringer best mulig kartlegges. Muligheten for å ta ut utbytte fra driften av asylmottak avvikles på lik linje som ved utbytte ved privatskoler.

Møre og Romsdal Arbeiderparti vil at det gjennomføres en obligatorisk kartlegging av flyktninger og asylsøkeres psykiske helse og at staten øremerker midler basert på antall bosetninger i hver kommune.

Møre og Romsdal Arbeiderparti vil stramme inn regelverket for eksport av militært utstyr. Norsk næringsliv skal handle under et regelverk som samsvarer med Norges ambisjon om å være en fredsnasjon. Norge skal ikke selge til autoritære regimer og land hvor grunnleggende menneskerettigheter utfordres.

Møre og Romsdal Arbeiderparti vil at utvikling skal handle om å utjevne forskjeller, og dermed bekjempe fattigdom. Norske bistandsprosjekt skal være fundert på solidaritet, ikke veldedighet. Vi er kritiske til bistand som kun baserer seg på tjenester og som ikke driver endringsarbeid. Norsk bistand skal bidra til systematisk utvikling og oppbygging av sivile samfunn. Bistandsprosjekt skal bevilge midler i lange perspektiv og ha stabile rammer. Norge skal bidra med nødhjelp når verda rammes av krise. Vi skal ha regelmessig dokumentasjon av oppnådde resultat for å sikre kunnskapsbasert bistand. Holde fast ved at norsk bistand skal utgjøre minst 1 prosent av brutto nasjonalinntekt og rette oppmerksomheten mot innretning og effekt av bistanden.

Møre og Romsdal Arbeiderparti vil tydelig frarå norske bedrifter å drive finansiell virksomhet på okkuperte områder i Vest-Sahara.

Møre og Romsdal Arbeiderparti mener at tidlig innsats for å sikre all ungdom utdanning må starte i barnehagen. Vi vil derfor innføre en barnehagenorm som sikre nok voksne med relevant kompetanse i barnehagen. Sikre barn med psykiske plager og lidelser bedre tilgang til psykisk helsehjelp fra kvalifiserte fagfolk, og ansette flere med slik kompetanse i kommunene.

Møre og Romsdal Arbeiderparti vil at Møre og Romsdal fylkeskommune skal avstå frå innkjøp av varer og tenester produsert på okkupert område i Palestina.

Møre og Romsdal Arbeiderparti støtter forslaget til program-formuleringer om olje og gass. En konsekvensutredning av Nordland 6 vil klargjøre om og eventuelt hvordan det kan drives petroleumsvirksomhet i hele eller deler av området. Områdene Nordland 7 og Troms 2 skiller seg fra Nordland 6 på flere måter. Det vil derfor være klokt å avvente revidering av den helhetlige forvaltnings-planen for områdene, før man eventuelt setter i gang med konsekvensutredning av disse områdene.

Møre og Romsdal Arbeiderparti mener den statlige lokaliserings-politikken skal medvirke til en fordeling av statlige arbeidsplasser som bidrar til vekst og verdiskapning i hele landet. Målet med lokaliserings-politikken er å styrke regionale arbeidsmarkeder, og at man velger lokalisering der arbeidsplassene vil ha størst potensial til å bidra til utvikling i regionen. Vi vil bruke de mulighetene digitalisering gir til å desentralisere framfor å sentralisere.

Likestilling  
Møre og Romsdal har et klart kjønnsdelt arbeidsmarked og store inntektsforskjeller mellom kjønnene. Fylket har også en stor utfordring med langt flere menn enn kvinner i befolkninga. Møre og Romsdal Arbeiderparti skal jobbe for at fylket får flere attraktive arbeidsplasser innenfor både privat og offentlig sektor som skal tiltrekke seg flere kompetente kvinner og beholde de kvinnene som allerede bor i fylket. Vi må sørge for at ufrivillig deltidsarbeid forsvinner og at lønnsforskjellene mellom kjønnene utjevnes. Vi skal også jobbe for at alle yrkestitler blir kjønnsnøytrale.

Desentralisert ordning for lokale kulturbygg  
Det frivillige kulturlivet trenger egnede lokaler for øving og framføring. Møre og Romsdal Arbeiderparti krever at spillemiddelpotten til Desentralisert ordning for lokale kulturbygg blir økt kraftig. I første omgang må potten tilbake til 2013- nivå, og deretter økes videre.

Fri fysikalsk behandling  
I årets statsbudsjett vedtok regjeringen å avskaffe diagnoselisten, som er en liste med medisinske unntak for å betale egenandel hos fysioterapeut. Listen inneholdt over hundre diagnoser som tidligere gjorde at man fikk gratis fysioterapibehandling. Etter regjeringen kuttet i dette tilbudet, er det kun barn under 16 år og yrkesskadde som kan motta gratis fysioterapi. Møre og Romsdal Arbeiderparti mener at diagnoselisten må gjeninnføres.